Дамян Дамянов
Знам си точното място и ред

chitanka.info

Знам си точното място и ред

и цената същинска си зная:

аз бях дребния редник-поет,

за маршалски пагон не мечтаех.

Тъй се случи: не служих войник

и не носих оръжие в боя,

ала служих до сетния миг

и се бих със оръжие свое.

И животът ми беше окоп,

откъдето с пишуща машина —

със картечница — с точно око

стрелях точно, непогрешимо!

Към врага си — снаряд след снаряд,

към другаря си — дружеска дума.

И умра ли, сложете на гроба ми не цвят,

а лист, молив. Щом нещо ми хрумне,

Аз ще скоча, ще драсна в миг ред

и отново в пръстта пак ще легна.

Знам, от пръст бях аз — дребен поет

Чернозем! И голям като него!

23. XI. 1994 г.

Издание:

Дамян П. Дамянов, Обади се, Любов!, Сиринга, С. 1995; ISBN 954-8100-03-7

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.